## Pravilnik o izboru, načinu i postupku ostvarivanja prava osoba koje pružaju njegu i pomoć hrvatskim ratnim vojnim invalidima 100% I grupe

### NN 108/1995 (28.12.1995.), Pravilnik o izboru, načinu i postupku ostvarivanja prava osoba koje pružaju njegu i pomoć hrvatskim ratnim vojnim invalidima 100% I grupe

# MINISTARSTVO OBRANE

Na temelju članka 5. Zakona o izmjenama i dopunama Zakona o pravima
hrvatskih branitelja iz domovinskog rata ("Narodne novine" broj
36/95) i članka 17. Zakona o sustavu državne uprave ("Narodne novine"
broj 75/95) ministar obrane, uz suglasnost ministra zdravstva, donosi

## PRAVILNIK

### O IZBORU, NAČINU I POSTUPKU OSTVARIVANJA PRAVA OSOBA KOJE PRUŽAJU NJEGU I POMOĆ HRVATSKIM RATNIM VOJNIM INVALIDIMA 100% I GRUPE

OPĆE ODREDBE

Članak 1.

Uvim Pravilnikom uređuju se kriteriji za izbor osobe (u daljnjem tekstu:
njegovatelj) koja pruža njegu i pomoć hrvatskom ratnom vojnom invalidu
(u daljnjem tekstu: HRVI) s oštećenjem organizma 100% I grupe, te postupak
i način kojim njegovatelj ostvaruje pravo na novčanu naknadu, prava iz
mirovinskog, invalidskog i zdravstvenog osiguranja, pravo na doplatak za
djecu i prava za vrijeme nezaposlenosti.

Članak 2.

Pravo na novčanu naknadu, prava iz mirovinskog, invalidskog i zdravstvenog
osiguranja, na doplatak za djecu i za vrijeme nezaposlenosti po ovom Pravilniku
ostvaruju se po osnovi pružanja njege i pomoći HRVI 100% I grupe.

Članak 3.

Prava utvrđena ovim Pravilnikom mogu ostvarivati i koristiti državljani
Republike Hrvatske.

Iznimno prava utvrđena ovim Pravilnikom mogu ostvariti i koristiti strani
državljani, ako osim uvjeta određenih ovim Pravilnikom ispunjavaju i uvjete
za dobivanje i korištenje radne dozvole prema Zakonu o zapošljavanju stranaca.

Članak 4.

Novčana sredstva za provođenje ovog Pravilnika osigurava Republika Hrvatska.

OSOBE KOJE PRUŽAJU NJEGU I POMOĆ - NJEGOVATELJI

Članak 5.

Status osobe koja pruža njegu i pomoć HRVI 100% I grupe mogu ostvariti
:

- punoljetni članovi obitelji invalida

- nezaposlene osobe s odgovarajućom stručnom spremom prijavljene na
Zavod za zapošljavanje

- umirovljenici.

Iznimno iz stavka 11. ovog članka status njegovatelja može se odobriti
i osobi s navršenih 16 godina života (stariji malodobnik) ako se radi o
članu obitelji invalida (supružnik, dijete, brat, sestra).

Članak 6.

Članovima obitelji, po ovom Pravilniku, smatraju se bračni i izvanbračni
drug, djeca rođena u braku ili izvan braka, usvojena i pastorčad, roditelji,
maćeha, očuh i usvojitelji, te brat ili sestra.

Članak 7.

U očito opravdanim slučajevima za njegovatelja, stručna komisija za
davanje mišljenja, može odobriti i staratelja invalida ako ispunjava, ovim
Pravilnikom, određene uvjete.

Članak 8.

Za njegovatelja ne mogu se odrediti one osobe koje pored prava na starosnu
ili invalidsku mirovinu koriste i pravo na doplatak za tuđu njegu i pomoć.

Članak 9.

HRVI-u 100% I grupe koji nema obitelj koordinator za skrb referade za
skrb u mjesno nadležnom uredu za obranu, u suradnji sa službenikom nadležne
područne službe Zavoda za zapošljavanje dužan je u roku od 15 dana od dana
podnijetog zahtjeva za korištenje usluga njege i pomoći druge osobe, osigurati
njegovatelja.

U slučaju iz prethodnog stavka ovog članka prednost u izboru njegovatelja
imaju osobe sa srednjom stručnom spremom.

KRITERIJ ZA IZBOR NJEGOVATELJA

Članak 10.

Njegovateljem postaje ona osoba koja ispunjava sljedeće uvjete: punoljetnost,
opća psihofizička i zdravstvena sposobnost za pružanje njege i pomoći;
da nije zaposlena, odnosno da nije osigurana u mirovinskom osiguranju;
da nije osuđena niti se protiv nje vodi krivični postupak za kazneno djelo
protiv Republike Hrvatske; da joj nije oduzeta poslovna sposobnost; da
joj nije oduzeto roditeljsko pravo; da je s uspjehom završila tečaj osposobljavanja
za pružanje njege i pomoći; da ima suglasnost invalida kojem će pružati
uslugu njege i pomoći; da ima pozitivno mišljenje Stručne komisije za davanje
mišljenja o izboru njegovatelja.

Članak 11.

Članove Stručne komisije za davanje mišljenja o izboru osobe koja će
pružati njegu i pomoć HRVI-u 100% I grupe imenuje ministar obrane.

KORIŠTENJE PRAVOM I PRESTANAK PRAVA

Članak 12.

Pravo na novčanu nadoknadu, prava iz mirovinskog i invalidskog osiguranja
i pravo na zdravstveno osiguranje, osoba koja pruža njegu i pomoć, ostvaruje
od dana utvrđenog statusa njegovatelja.

Pravo na doplatak za djecu i prava za vrijeme nezaposlenosti ostvaruju
se prema odredbama Zakona o doplatku za djecu i Zakona o zapošljavanju.

Članak 13.

Nadnevak utvrđivanja statusa njegovatelja određuje na svojim sjednicama
Stručna komisija za davanje mišljenja o izboru njegovatelja Ministarstva
obrane.

Članak 14.

Osoba određena za njegovatelja, koja već koristi prava iz mirovinskog,
invalidskog i zdravstvenog osiguranja, stariji malodobnik sa statusom učenika
i redoviti student ostvaruju pravo samo na novčanu nadoknadu.

Članak 15.

Novčana nadoknada za pružanje njege i pomoći određuje se u visini invalidnine
HRVI I grupe sa 100% tjelesnog oštećenja i isplaćuje se u mjesečnim svotama
i to unazad.

Osim prava na novčanu naknadu njegovatelju se u svojstvu osiguranika
prema uvjetima iz članka 20. stavak 2. Zakona o mirovinskom i invalidskom
osiguranju vrijeme pružanja njege i pomoći uračunava u mirovinski staž,
a što je ujedno i osnova za stjecanje svojstva osiguranika s pravom na
zdravstveno osiguranje prema odredbama Zakona o zdravstvenom osiguranju.

Članak 16.

Ministarstvo obrane prema članku 5. stavak 3. Zakona o izmjenama i dopunama
Zakona o pravima hrvatskih branitelja iz domovinskog rata uplaćuje doprinose
za mirovinsko, invalidsko i zdravstveno osiguranje, doprinos za doplatak
za djecu te doprinos za zapošljavanje.

Osnovica za uplatu doprinosa je svota nadoknade.

Članak 17.

Za vrijeme kad HRVI 100% I grupe koristi usluge zdravstvenih ustanova
za kupališno i klimatsko liječenje, njegovatelju ne prestaju prava iz članka
12. stavka 1. ovog Pravilnika.

Članak 18.

Osoba koja pruža njegu i pomoć gubi svojstvo njegovatelja ako tijekom
razdoblja pružanja njege i pomoći otpadne bilo koji uvjet iz članka 10.
ovog Pravilnika.

Članak 19.

U slučaju nezadovoljstva HRVI-a 100% I grupe s njegovateljem ili s njegovim
uslugama njege i pomoći, HRVI može usmeno ili pismeno izvijestiti voditelja
referade za skrb u referadi za skrb mjesno nadležnog ureda za obranu da
uskraćuje danu suglasnost za pružanje njege i pomoći.

Ako se radi o usmenoj uskrati, voditelj referade za skrb o tome sačinjava
zapisnik. Izvješće o usmenom ili pismenom uskraćivanju suglasnosti referada
za skrb ureda za obranu dostavlja Stručnoj komisiji za davanje mišljenja
o izboru njegovatelja Ministarstva obrane.

U slučaju da osobi koja pruža njegu i pomoć otpadne koji uvjet iz članka
10. ovog Pravilnika ili HRVI 100% I grupe uskrati svoju suglasnost za pružanje
njege i pomoći, mjesno nadležan ured za obranu donosi rješenje toj osobi
o prestanku statusa njegovatelja i prava iz članka 12. stavak 1. ovog Pravilnika.

Članak 20.

Status njegovatelja vremenski je sukladan trajanju utvrđenog statusa
HRVI 100% I grupe.

Ako je hrvatskom branitelju, status HRVI-a 100% I grupe prema Zakonu
o zaštiti vojnih i civilnih invalida rata vremenski ograničen i osobi koja
pruža njegu i pomoć status njegovatelja utvrdit će se na određeno vrijeme.

Ako HRVI izgubi status invalida 100% I grupe osoba određena za njegovatelja
ne može pružati njegu i pomoć drugom HRVI-u 100% I grupe i time joj prestaju
prava iz članka 12. ovog Pravilnika. Prava prestaju zadnjeg dana u mjesecu
u kojem HRVI gubi status HRVI 100% I grupe.

POSTUPAK ZA OSTVARIVANJE PRAVA

Članak 21.

O statusu osobe koja pruža njegu i pomoć i ostvarivanju prava po toj
osnovi rješava u prvom stupnju mjesno nadležan ured za obranu. O statusu
i pravima osoba koje nemaju prebivalište na teritoriju Republike Hrvatske
rješava u prvom stupnju nadležano tijelo uprave za Grad Zagreb.

Članak 22.

Zahtjevom za ostvarivanje prava iz članka 5. Zakona o izmjenama i dopunama
Zakona o pravima hrvatskih branitelja iz domovinskog rata HRVI 100% I grupe
predlaže osobu za pružanje njege i pomoći.

Zahtjev se podnosi mjesno nadležnom uredu za obranu u pismenom obliku
i sadržava podatke o HRVI koji traži pružanje njege i pomoći i osobi koje
će pružati njegu i pomoć.

Uz zahtjev se obvezno prilaže: Rodni list za HRVI i predloženu osobu,
radna knjižica za predloženu osobu, dokaz o državljanstvu, radna dozvola
za stranog državljanina, potvrda o nekažnjavanju, uvjerenje fakulteta da
nije redoviti student, rješenje kojim je HRVI utvrđen status HRVI 100%
I grupe; uvjerenje Zavoda za zapošljavanje o nezaposlenosti; za umirovljenike
rješenje o mirovini odnosno odrezak posljednje mirovine; potvrdu RFMIROH
nadležne područne službe da nije korisnik doplatka za tuđu njegu i pomoć;
potvrda Centra za socijalni rad da osobi koja će pružati njegu i pomoć
nije oduzeta poslovna sposobnost i roditeljsko pravo; izjava njegovatelja
da nije zdravstveno osiguran po drugoj osnovi; suglasnost invalida da predložena
osoba pruža njegu i pomoć.

Članak 23.

Zaprimanjem zahtjeva Ured za obranu upućuje predloženu osobu na ocjenjivanje
opće psihofizičke i zdravstvene sposobnosti za pružanje njege i pomoći
u ambulantu medicine rada nadležnog doma zdravlja.

Članak 24.

Nakon obavljenog liječničkog pregleda predložena osoba za pružanje njege
i pomoći upućuje se na tečaj za osposobljavanje pružanja njege i pomoći.

Tečaj za pružanje njege i pomoći odvija se u organizaciji Ministarstva
zdravstva u trajanju od 7 dana.

Članak 25.

Uspješnost osposobljenosti za pružanje njege i pomoći polaznika tečaja
provjerava ispitna komisija Ministarstva zdravstva.

Komisija iz stavka 1. ovog članka po završetku tečaja pozitivno ocijenjenim
polaznicima tečaja izdaje potvrdu o osposobljenosti za pružanje njege i
pomoći.

Članak 26.

Dokumentaciju iz članka 22. stavak 3. zajedno s liječničkim uvjerenjem
o psihofizičkoj i zdravstvenoj sposobnosti i potvrdom ispitne komisije
Ministarstva zdravstva, Ured za Obranu prosljeduje Stručnoj komisiji Ministarstva
obrane na davanje mišljenja o izboru predložene osobe za njegovatelja.

Članak 27.

Po danom mišljenju Ured za obranu kao nadlžno tijelo državne uprave
dužno je u roku od 15 dana po primljenom mišljenju donijeti riješenje kojim
se predloženim osobama utvrđuje status njegovatelja i prava koja ostvaruje
te obveze Ministarstva.

Rješenje iz stavka 1. ovog članka ne podliježe reviziji.

Članak 28.

Za osobe koje imaju pravo na mirovinsko, invalidsko i zdravstveno osiguranje,
po jedan primjerak rješenja iz članka 27. stavak 1. dostavlja se nadležnoj
područnoj službi RF MIORH o nadležnom područnom uredu HZZO s propisanom
dokumentacijom.

Ured za obranu dužan je u roku od 8 dana po pravomoćnosti dostaviti
rješenje na adresu nadležnih tijela iz stavka 1. ovog članka.

Članak 29.

Rješenje iz članka 27. stavka 1. izvršava Odsjek financijske operative
mjesno nadležnog odjela za skrb uprave za obranu.

Isplatno tijelo iz stavka 1. ovog članka radi evidenciju o izvršenim
isplatama i njihovom broju.

Članak 30.

Troškove postupka za ostvarivanje prava po ovom Pravilniku snosi tijelo
koje vodi postupak.

Članak 31.

Troškovi u svezi s radom ambulanti za medicinu rada, troškovi tečaja
za osposobljavanje pružanja njege i pomoći i drugi troškovi isplaćuju se
iz sredstava osiguranih prema članku 4. ovog Pravilnika

ZAVRŠNE ODREDBE

Članak 32.

U postupku za ostvarivanje prava, po ovom Pravilniku, primjenjuju se
za odredbe Zakona kojim se uređuje opći upravni postupak.

Članak 33.

Ovaj pravilnik stupa na snagu danom objave u "Narodnim novinama",
i primjenjuje se od 1. siječnja 1996.

Urbroj : 512-01-95-6497

Zagreb, 21. prosinca 1995.

Ministar

Gojko Šušak, v. r.

Pravilnik, NN 108/1995-1789